**Dôvodová správa**

**B. Osobitná časť**

**K čl. I**

**K bodu 1**

Slovenské sprievodné opatrenia vzdelávacieho zamerania sa rozširujú o obstaranie vzdelávacích materiálov, či už vecí, alebo informácií zaznamenaných v knihách, brožúrach alebo na iných nosičoch, prípadne v elektronickej podobe.

**K bodu 2 a 11**

Vzhľadom na zmenu vymedzenia sprievodných opatrení v čl. 3 delegovaného nariadenia (EÚ) 2017/40, ku ktorej došlo novým delegovaným nariadením (EÚ) 2022/245, a ich nového vymedzenia v čl. 3 delegovaného nariadenia (EÚ) 2017/40 v platnom znení ako sprievodných opatrení podľa čl. 23 ods. 10 nariadenia (EÚ) č. 1308/2013 v platnom znení priamo prepojených s cieľmi školského programu zvyšovať konzumáciu vybraných poľnohospodárskych výrobkov deťmi a podporovať zdravšie stravovanie detí, sa primerane upravuje vymedzenie pojmu slovenských sprievodných opatrení, a primerane sa upravujú aj niektoré ďalšie súvisiace ustanovenia.

**K bodu 3**

Nový zoznam poľnohospodárskych výrobkov, na ktorých dodávanie alebo distribúciu v rámci vykonávania školského programu možno v Slovenskej republike výlučne poskytovať pomoc, obsahuje ovocné šťavy alebo zeleninové šťavy neobsahujúce pridaný lieh, uvedené v riadku tabuľky uvedenej v časti X prílohy I k nariadeniu (EÚ) č. 1308/2013 v platnom znení, označenom kódom položky nomenklatúry tovaru stanovenej Európskou komisiou ex 20 09 (ďalej len „ovocná a zeleninová šťava“), v balení o veľkosti 0,2 l, 0,25 l, 0,75 l, 1 l, 3 l alebo 5 l, ako aj ovocné pyré uvedené v riadku tabuľky uvedenej v časti X prílohy I k nariadeniu (EÚ) č. 1308/2013 v platnom znení, označenom kódom položky nomenklatúry tovaru stanovenej Európskou komisiou ex 20 07 (ďalej len „ovocné pyré“), v balení o veľkosti 90 g, 100 g, 120 g alebo 190 g. Nie je však vylúčené, že niektorý z dodávateľov školského ovocia a zeleniny, ktorý má alebo bude mať schválené poskytovanie pomoci na dodávanie určitých poľnohospodárskych výrobkov ovocia a zeleniny, ktoré sú ovocnými šťavami alebo ovocným pyré, bude mať síce záujem dodávať takýto poľnohospodársky výrobok, avšak balený v obale inej veľkosti, teda v obale takej veľkosti, že by takto zabalený poľnohospodársky výrobok nebol ani podľa nového zoznamu poľnohospodárskych výrobkov, na ktorých dodávanie alebo distribúciu v rámci vykonávania školského programu možno v Slovenskej republike výlučne poskytovať pomoc, takou ovocnou alebo zeleninovou šťavou alebo takým ovocným pyré, ktoré by bolo školským ovocím a zeleninou. Tým pádom by za dodávanie takýchto poľnohospodárskych výrobkov ovocia a zeleniny pre deti alebo žiakov nebolo možné ich dodávateľovi poskytnúť pomoc, pretože by sa nejednalo o poľnohospodárske výrobky školského ovocia a zeleniny, teda o poľnohospodárske výrobky z uvedeného zoznamu, na ktorých dodávanie alebo distribúciu možno v rámci vykonávania školského programu v Slovenskej republike výlučne poskytovať pomoc. Preto sa ustanovuje právna fikcia, že veľkosť balenia, ktorá presahuje veľkosť balenia akejkoľvek ovocnej alebo zeleninovej šťavy alebo akéhokoľvek ovocného pyré z uvedeného zoznamu, a ktorého veľkosť balenia zároveň žiadnu veľkosť balenia akejkoľvek ovocnej alebo zeleninovej šťavy alebo akéhokoľvek ovocného pyré z uvedeného zoznamu nedosahuje, sa považuje za ovocnú alebo zeleninovú šťavu alebo za ovocné pyré v tom najbližšom menšom balení ovocnej alebo zeleninovej šťavy alebo ovocného pyré uvedeného v zozname poľnohospodárskych výrobkov, na ktorých dodávanie alebo distribúciu možno v rámci vykonávania školského programu v Slovenskej republike výlučne poskytovať pomoc, ak sa táto ovocná alebo zeleninová šťava alebo ovocné pyré dodáva alebo distribuuje spôsobom, akým sa v rámci školského programu dodáva školské ovocie a zelenina pre deti alebo žiakov alebo akým sa školské ovocie a zelenina distribuuje v rámci slovenských sprievodných opatrení. V dôsledku navrhovaných ustanovení teda bude môcť byť poskytnutá pomoc aj na dodanie alebo distribúciu takých poľnohospodárskych výrobkov ovocných alebo zeleninových štiav alebo ovocného pyré, ktoré v zozname poľnohospodárskych výrobkov, na ktorých dodávanie alebo distribúciu možno v rámci vykonávania školského programu v Slovenskej republike výlučne poskytovať pomoc, síce nie sú uvedené, ale ktoré sa od poľnohospodárskych výrobkov ovocných alebo zeleninových štiav alebo ovocného pyré ako školského ovocia a zeleniny odlišujú len veľkosťou balenia. V takom prípade sa však prostredníctvom navrhovanej právnej fikcie budú považovať za školské ovocie a zeleninu, ktorá je ovocnou alebo zeleninovou šťavou alebo ovocným pyré, baleným v najbližšom menšom balení. Napríklad na dodanie ovocnej alebo zeleninovej šťavy v balení o objeme 0,33 l pre deti alebo žiakov by v dôsledku tejto právnej fikcie bolo možné poskytnúť pomoc v takej výške, v akej ju možno poskytnúť na dodanie ovocnej alebo zeleninovej šťavy v balení o objeme 0,25 l pre deti alebo žiakov. Ak je paušálna výška pomoci na dodanie alebo distribúciu školského ovocia a zeleniny, ktorá je ovocnou alebo zeleninovou šťavou, pre deti alebo žiakov, určená na toto dodanie alebo distribúciu jedného litra tejto ovocnej alebo zeleninovej šťavy, dodanie dvoch balení ovocnej alebo zeleninovej šťavy o objeme 0,33 l spôsobom, akým sa dodáva školské ovocie a zelenina v rámci školského programu Slovenskej republiky, by sa v dôsledku uvedenej právnej fikcie považovalo za dodanie dvoch balení ovocnej alebo zeleninovej šťavy o objeme 0,25 l v rámci školského programu Slovenskej republiky, teda za dodanie 0,5 l ovocnej alebo zeleninovej šťavy v rámci školského programu Slovenskej republiky.

**K bodu 4**

Posúva sa hraničný termín na podanie žiadosti o pridelenie maximálnej výšky pomoci na vykonávanie školského programu v príslušnom školskom roku, a to z 30.09. tohto školského roka až na 15.10. tohto školského roka. Novelizované nariadenie vlády ustanovuje, že na žiadosť o pridelenie maximálnej výšky pomoci na vykonávanie školského programu v príslušnom školskom roku podanú po tomto termíne sa neprihliada, takže ustanovenie tohto termínu je pre žiadateľov, ktorí majú poskytnutie tejto pomoci schválené, a ktorým tak možno maximálnu výšku tejto pomoci aj prideliť, pomerne dôležité. Možnosť ponechať žiadateľom dlhšiu lehotu na podanie tejto žiadosti vyplynula z aplikačnej praxe Pôdohospodárskej platobnej agentúry (ďalej len „platobná agentúra“), ktorá vo veciach poskytovania pomoci ako typu podpory v pôdohospodárstve podľa § 10 ods. 1 písm. a) zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov rozhoduje.

**K bodu 5**

Precizuje sa doterajšie znenie, podľa ktorého musela žiadosť o pridelenie maximálnej výšky pomoci na vykonávanie školského programu v príslušnom školskom roku obsahovať počet detí alebo žiakov, pre ktorých daný žiadateľ v tomto školskom roku žiada o pridelenie maximálnej výšky tejto pomoci, a jednak počet týchto detí alebo žiakov osobitne ako počet detí alebo žiakov, pre ktorých tento žiadateľ

1. dodáva školské ovocie a zeleninu,
2. dodáva alebo distribuuje školské mlieko a mliečne výrobky,
3. vykonáva slovenské sprievodné opatrenia prepojené s cieľom školského programu zvyšovať konzumáciu ovocia a zeleniny,
4. vykonáva slovenské sprievodné opatrenia prepojené s cieľom školského programu zvyšovať konzumáciu mlieka a mliečnych výrobkov.

V mnohých prípadoch sa totiž jedná o tie isté deti alebo žiakov, pre ktoré sa napríklad zabezpečujú všetky štyri tieto činnosti, avšak nie pre každé dieťa alebo žiaka sa v rámci školského programu zabezpečujú všetky. Preto je v žiadosti o pridelenie maximálnej výšky pomoci na vykonávanie školského programu v príslušnom školskom roku potrebné špecifikovať oba tieto údaje, teda jednak úhrnný počet týchto detí alebo žiakov, pre ktoré daný žiadateľ v tomto školskom roku zabezpečuje činnosti vykonávané v rámci školského programu, a jednak počty týchto detí alebo žiakov zvlášť za každú z týchto činností školského programu. Tieto údaje sú obzvlášť dôležité na účely výpočtu, ktorým sa maximálna výška pomoci na vykonávanie školského programu v príslušnom školskom roku jednotlivým žiadateľom prideľuje.

Rovnakým spôsobom sa precizuje vyhlásenie školy o počtoch jej detí alebo žiakov, pre ktoré určitý žiadateľ v príslušnom školskom roku uvedené činnosti školského programu zabezpečuje, ktoré má samozrejme obsahovo zodpovedať počtom uvedeným v žiadosti o pridelenie maximálnej výšky pomoci na vykonávanie týchto činností v tomto školskom roku.

**K bodom 6, 10, 14, 15 a 18 až 21**

Legislatívno-technická úprava vnútorných odkazov vyplývajúca z navrhovaných zmien a doplnení nariadenia vlády.

**K bodu 7**

Vzhľadom na novú povinnosť členských štátov zabezpečiť, aby sa všetky deti, pre ktoré sa v týchto členských štátoch vykonáva školský program, mohli zúčastňovať na sprievodných opatreniach, sa ruší vnútroštátny limit 10 % finančných prostriedkov Európskej únie pridelených na vykonávanie školského programu Slovenskej republiky, ktoré bolo najviac možné použiť na poskytovanie pomoci na vykonávanie slovenských sprievodných opatrení, vykonávaných do konca školského roka 2021/2022. Touto právnou úpravou sa na poskytovanie pomoci na vykonávanie slovenských sprievodných opatrení už bude do budúcna uplatňovať limit 15 %, ustanovený v čl. 5 ods. 1 nariadenia Rady (EÚ) č. 1370/2013 zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (*Ú. v. EÚ L 346 20.12.2013*) v platnom znení.

**K bodu 8**

Precizuje sa doterajšie ustanovenie povinnosti škôl, pre deti alebo žiakov ktorých žiadateľ, ktorý má schválené poskytovanie pomoci na dodávanie školského ovocia a zeleniny alebo školského mlieka a mliečnych výrobkov v rámci školského programu, tieto poľnohospodárske výrobky dodáva, podľa ktorého sú tieto školy na požiadanie platobnej agentúry povinné poskytnúť jej informácie o sebe alebo o množstvách týchto poľnohospodárskych výrobkov dodaných ich deťom alebo žiakom, ktoré tento žiadateľ pre tieto deti alebo žiakov dodáva počas ktoréhokoľvek realizačného obdobia podľa § 2 písm. i) novelizovaného nariadenia vlády v znení nariadenia vlády Slovenskej republiky č. 195/2020 Z. z. Namiesto toho sa ustanovuje, že škola, pre deti alebo žiakov ktorej sa dodáva alebo distribuuje školské ovocie a zelenina alebo školské mlieko a mliečne výrobky v rámci školského programu, je povinná na požiadanie platobnej agentúry platobnej agentúre poskytnúť informácie v rozsahu vyhlásení škôl, ktoré tvoria povinnú prílohu k žiadosti o pridelenie maximálnej výšky pomoci na vykonávanie činností školského programu pre deti alebo žiakov týchto škôl, alebo v rozsahu vyhlásení škôl, ktoré tvoria povinnú prílohu k žiadosti o poskytnutie pomoci na vykonávanie činností školského programu pre deti alebo žiakov týchto škôl. Táto informačná povinnosť uvedených škôl platobnej agentúre pomôže získavať informácie potrebné pre konania o pridelení maximálnej výšky pomoci na vykonávanie činností školského programu pre deti alebo žiakov týchto škôl alebo pre konania o poskytnutí pomoci na vykonávanie činností školského programu pre deti alebo žiakov týchto škôl nad rámec informačnej povinnosti osôb voči správnym orgánom podľa § 32 ods. 3 správneho poriadku v znení zákona č. 527/2003 Z. z., najmä ak by ich platobná agentúra potrebovala získavať mimo príslušného konania. V tomto smere sa ďalej najmä zavádza informačná povinnosť škôl, pre deti alebo žiakov ktorých sa dodáva alebo distribuuje školské ovocie a zelenina alebo školské mlieko a mliečne výrobky v rámci školského programu, poskytnúť platobnej agentúre na jej požiadanie informácie o termínoch, v ktorých budú tieto školy svojim deťom alebo žiakom distribuovať školské ovocie a zeleninu alebo školské mlieko a mliečne výrobky, ktoré im boli pre ich deti alebo žiakov v rámci školského programu dodané. Vďaka tejto informácii bude mať platobná agentúra možnosť vykonávať kontroly na mieste podľa čl. 10 ods. 1 vykonávacieho nariadenia (EÚ) 2017/39 v platnom znení, ktorými ešte pred začatím konania o poskytnutí pomoci na dodávanie školského ovocia a zeleniny alebo školského mlieka a mliečnych výrobkov pre deti alebo žiakov overí, či sú tieto poľnohospodárske výrobky týmto deťom a žiakom aj skutočne riadne distribuované, ako činnosť školského programu, na ktorú možno oprávnene poskytnúť pomoc.

**K bodom 9, 12, 13, 16, 17 a 22**

Podľa čl. 23a ods. 8 nariadenia (EÚ) č. 1308/2013 v platnom znení sú členské štáty, ktoré vykonávajú školský program, povinné zverejniť v priestoroch vzdelávacích zariadení, alebo na iných príslušných miestach informácie o tom, že sa zapájajú do školského programu a že ho Európska únia finančne subvencuje. Členské štáty na to podľa tohto ustanovenia môžu použiť akékoľvek vhodné propagačné nástroje, medzi ktoré môžu patriť plagáty, špecializované webové lokality, informatívny grafický materiál, ako aj informačné alebo osvetové kampane. Na tento účel môžu členské štáty podľa článku 12 delegovaného nariadenia (EÚ) 2017/40 používať plagát, ktorý spĺňa minimálne požiadavky stanovené v prílohe k tomuto nariadeniu (EÚ) (ďalej len „informačný plagát“), a to tak, že sa tento informačný plagát trvale umiestni na jasne viditeľnom mieste pri hlavnom vchode do vzdelávacieho zariadenia, ktoré je do vykonávania školského programu zapojené.

V rámci školského programu možno pomoc Európskej únie poskytovať aj na pokrytie určitých súvisiacich nákladov spojených s vybavením, reklamou, monitorovaním a vyhodnocovaním a s logistikou a distribúciou podľa čl. 23 ods. 1 písm. c) nariadenia (EÚ) č. 1308/2013 v platnom znení, a to podľa čl. 4 ods. 1 písm. c) delegovaného nariadenia (EÚ) 2017/40 vrátane nákladov na propagáciu školského programu, ktoré sa priamo zameriavajú na informovanie širokej verejnosti o školskom programe, vrátane nákladov na informačný plagát.

Na účely plnenia povinnosti Slovenskej republiky ako členského štátu podľa čl. 23a ods. 8 nariadenia (EÚ) č. 1308/2013 v platnom znení Slovenská republika ustanovila, že škola, pre ktorej deti alebo žiakov sa dodáva alebo distribuuje školské ovocie a zelenina alebo školské mlieko a mliečne výrobky alebo pre ktorej deti alebo žiakov sa vykonávajú slovenské sprievodné opatrenia, je na účely tohto vykonávania školského programu povinná zabezpečiť zverejnenie informačného plagátu podľa práva Európskej únie, teda podľa vyššie uvedených ustanovení aktov Európskej únie.

Túto povinnosť teda musí splniť každá škola, ktorá sa takto zapája do školského programu, aj keď by jej na to v príslušnom školskom roku žiaden žiadateľ, ktorý má schválené poskytovanie pomoci na vykonávanie školského programu v tomto školskom roku, informačný plagát nezabezpečil. Škola si ho totiž môže zabezpečiť aj sama, aby si splnením tejto informačnej povinnosti splnila zodpovedajúca informačná povinnosť Slovenskej republiky podľa čl. 23a ods. 8 nariadenia (EÚ) č. 1308/2013 v platnom znení.

V praxi teda môžu nastať dve situácie. Škole, pre ktorej deti alebo žiakov sa dodáva alebo distribuuje školské ovocie a zelenina alebo školské mlieko a mliečne výrobky alebo pre ktorej deti alebo žiakov sa vykonávajú slovenské sprievodné opatrenia, informačný plagát zabezpečí žiadateľ, ktorý má schválené poskytovanie pomoci na vykonávanie školského programu, alebo si ho táto škola zabezpečí sama, prípadne použije na zverejnenie informačný plagát z uplynulého školského roka.

Aby štát dokázal kontrolovať, či školy zapojené do školského programu túto svoju informačnú povinnosť plnia, precizujú sa ustanovenia, podľa ktorých sa k žiadosti o pridelenie maximálnej výšky pomoci alebo o poskytnutie pomoci na vykonávanie školského programu povinne prikladá aj vyhlásenie školy, pre ktorú sa príslušné činnosti školského programu vykonávajú, akým spôsobom si táto škola informačný plagát zabezpečuje, či jej ho poskytuje príslušný žiadateľ, či jej ho poskytuje iný žiadateľ, ktorý má schválené poskytovanie pomoci na vykonávanie školského programu, alebo či si ho táto škola zabezpečuje iným spôsobom. Takéto ustanovenie vyhlásenia školy o týchto skutočnostiach týkajúcich sa informačného plagátu ako povinnej prílohy sa po novom dopĺňa aj k ustanoveniam týkajúcim sa obsahu a príloh žiadosti o poskytnutie pomoci na vykonávanie slovenských sprievodných opatrení.

Novým znením článku 3 ods. 2 delegovaného nariadenia (EÚ) 2017/40 v platnom znení, ustanoveným delegovaným nariadením (EÚ) 2022/245, sa ďalej členským štátom ustanovuje nová povinnosť zabezpečiť, aby sa všetky deti, pre ktoré sa v týchto členských štátoch vykonáva školský program, mohli zúčastňovať na sprievodných opatreniach. Vzhľadom na túto novú povinnosť členských štátov sa navrhovaným nariadením vlády zavádza povinnosť škôl, pre ktorých deti alebo žiakov sa v príslušnom školskom roku v rámci školského programu dodáva alebo distribuuje školské ovocie a zelenina alebo školské mlieko a mliečne výrobky, zabezpečiť, aby sa pre jej deti alebo žiakov zabezpečovali aj slovenské sprievodné opatrenia. V zmysle čl. 3 ods. 2 druhého pododseku delegovaného nariadenia (EÚ) 2017/40 v platnom znení sa v tomto smere týmto školám zapojeným do školského programu zároveň ustanovuje úľava od tejto povinnosti v tom, že takáto škola túto povinnosť nebude mať v rozsahu, v ktorom sa činnosti, ktoré sú svojou povahou obdobné týmto slovenským sprievodným opatreniam, pre jej zmluvných žiakov zabezpečujú v rámci v nej uskutočňovanej výchovy alebo vzdelávania.

Opäť však platí, že aby štát dokázal kontrolovať, či školy zapojené do školského programu túto svoju povinnosť plnia, zavádzajú sa ustanovenia, podľa ktorých sú povinnými prílohami k žiadosti o pridelenie maximálnej výšky pomoci na vykonávanie školského programu, a k žiadosti o poskytnutie pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov aj vyhlásenia škôl, pre ktorých deti alebo žiakov sa tieto činnosti školského programu vykonávajú, o tom, či pre deti alebo žiakov danej školy slovenské sprievodné opatrenia vykonáva príslušný žiadateľ alebo iný žiadateľ, ktorý má schválené poskytovanie pomoci na vykonávanie školského programu, alebo či sa pre deti alebo žiakov danej školy obdobné činnosti zabezpečujú v rámci v nej uskutočňovanej výchovy alebo vzdelávania.

Na účely kontroly plnenia uvedených povinností škôl zapojených do školského programu týkajúcich sa zverejňovania informačného plagátu a zabezpečenia vykonávania slovenských sprievodných opatrení pre ich deti alebo žiakov sa zároveň v rámci vykonávania školského programu osobitne ustanovujú informačné povinnosti týchto škôl vo vzťahu k platobnej agentúre a žiadateľom, ktorí pre tieto školy zabezpečujú informačný plagát, alebo ktorí pre deti alebo žiakov týchto škôl vykonávajú činnosti v rámci školského programu, a tak, aby im poskytli informácie v rozsahu vyššie uvedených vyhlásení o tom, akým spôsobom si zabezpečujú informačný plagát, a akým spôsobom pre svoje deti alebo žiakov zabezpečujú vykonávanie slovenských sprievodných opatrení.

Uvedené informačné povinnosti je potrebné plniť tak, aby ich žiadateľ mohol priložiť ako prílohy k žiadosti o pridelenie maximálnej výšky pomoci na vykonávanie školského programu v Slovenskej republike, k žiadosti o poskytnutie pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov a k žiadosti o poskytnutie pomoci na vykonávanie slovenských sprievodných opatrení. Lehota na podanie žiadosti o pridelenie maximálnej výšky pomoci a vykonávanie školského programu v Slovenskej republike je ustanovená v § 5 ods. 1 novelizovaného nariadenia, a lehota na podanie žiadosti o poskytnutie pomoci na vykonávanie školského programu je ustanovená v čl. 4 ods. 4 vykonávacieho nariadenia 2017/39. Vzhľadom na uvedené, nemožno nahradiť slovo „včas“ konkrétnou lehotou, avšak v osobitnej časti dôvodovej správy je doplnené odôvodnenie k tomuto bodu.

**K bodu 23**

Dopĺňa sa nové prechodné ustanovenie, podľa ktorého sa všetky podania týkajúce sa pomoci na vykonávanie školského programu pred školským rokom 2022/2023, posudzujú podľa novelizovaného nariadenia vlády v znení účinnom do 31. augusta 2022 pred jeho zmenami a doplneniami navrhovaným nariadením vlády, v zmysle ktorých sa zavádza nový zoznam poľnohospodárskych výrobkov, na ktorých dodávanie alebo distribúciu možno v rámci vykonávania školského programu v Slovenskej republike výlučne poskytovať pomoc, a nové paušálne ustanovené výšky pomoci na dodávanie alebo distribúciu týchto poľnohospodárskych výrobkov, vzhľadom k čomu sa podľa tohto prechodného ustanovenia aj na príslušné konania týkajúce sa týchto podaní vzťahuje ešte novelizované nariadenie vlády v príslušnom znení pred týmito jeho zmenami a doplneniami navrhovaným nariadením vlády.

**K bodu 24**

Ustanovuje sa nový zoznam poľnohospodárskych výrobkov, na ktorých dodávanie alebo distribúciu možno v rámci vykonávania školského programu v Slovenskej republike výlučne poskytovať pomoc, a nové paušálne ustanovené výšky pomoci na dodávanie alebo distribúciu týchto poľnohospodárskych výrobkov v rámci školského programu, ktorých nové výšky boli určené s ohľadom na situáciu na trhu a bežné spotrebiteľské ceny týchto poľnohospodárskych výrobkov.

**K bodu 25**

Keďže novelizované nariadenie vlády je aproximačným nariadením vlády, vydaným na vykonanie právne záväzných aktov Európskej únie, dopĺňa sa ich zoznam, aby zodpovedal aktuálnemu právnemu stavu.

**K čl. II**

Navrhuje sa delená účinnosť navrhovaného nariadenia vlády tak, že účinnosť až pre vykonávanie školského programu Slovenskej republiky v školskom roku 2022/2023 nadobudnú ustanovenia týkajúce sa

1. nového zoznamu poľnohospodárskych výrobkov, na ktorých dodávanie alebo distribúciu možno v rámci vykonávania školského programu v Slovenskej republike výlučne poskytovať pomoc, vrátane ustanovenia paušálnych výšok pomoci na toto dodávanie alebo distribúciu
2. vypustenia špeciálneho zníženého vnútroštátneho limitu finančných prostriedkov Európskej únie pridelených na vykonávanie školského programu Slovenskej republiky, ktoré možno najviac použiť na poskytovanie pomoci na vykonávanie slovenských sprievodných opatrení.

Ostatné ustanovenia navrhovaného nariadenia vlády nadobudnú účinnosť ešte v čase prebiehajúcej administrácie poskytovania pomoci na vykonávanie školského programu Slovenskej republiky, ktoré bolo vykonávané pred týmto novým školským rokom, tak, aby sa tieto ostatné ustanovenia navrhovaného nariadenia vlády vzťahovali ešte na posudzovanie vykonávania školského programu Slovenskej republiky pred školským rokom 2022/2023 podľa navrhovaného prechodného ustanovenia.